
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti,    29.02.2012 

 Nr.     26/7

Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea şi completarea Ordonanţei nr.42 din 30 ianuarie 2003, actualizată, privind organizarea şi funcţionarea serviciilor de iluminat public, prin adăugarea Art.14, alin.(4) şi Art.14, alin.(4), lit.a), trimisă comisiei pentru examinare pe fond, cu adresa nr. Pix. 13 din 1 februarie 2012.

PREŞEDINTE,

BOGDAN CANTARAGIU

RAPORT

asupra propunerii legislative pentru modificarea şi completarea

Ordonanţei nr.42 din 30 ianuarie 2003, actualizată, privind organizarea şi funcţionarea serviciilor de iluminat public, prin adăugarea Art.14, alin.(4) şi Art.14, alin.(4), lit.a)

In conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Plx. 13 din 1 februarie 2012, cu dezbaterea pe fond în procedură obişnuită, a propunerii legislative pentru modificarea şi completarea Ordonanţei nr.42 din 30 ianuarie 2003, actualizată, privind organizarea şi funcţionarea serviciilor de iluminat public, prin adăugarea Art.14, alin.(4) şi Art.14, alin.(4), lit.a).

La întocmirea prezentului raport Comisia a avut în vedere:

· avizul negativ al Consiliului Legislativ (nr.1098/17.10.2011)

· avizul   negativ  al  Comisiei  juridice,  de  disciplină  şi  imunităţi   (nr. Plx.13/14.02.2012)

· punctul de vedere negativ al Guvernului (nr.2604/11.11.2011)

Propunerea legislativă are ca obiect de reglementare modificarea art.14 din Ordonanţa Guvernului nr.42/2003 privind organizarea şi funcţionarea serviciilor de iluminat public, aprobată cu modificări şi completări prin Legea nr.475/2003, cu modificările şi completările ulterioare, în sensul suportării parţiale a cheltuielilor cu iluminatul public pe drumurile naţionale ce tranzitează localităţile de către consiliile locale.

Comisia propune Plenului Camerei Deputaţilor respingerea propunerii legislative din următoarele considerente: actul normativ supus spre modificare, respectiv Ordonanţa Guvernului nr.42/2003 a fost abrogată în mod expres prin art.47 din Legea serviciului de iluminat public nr.230/2006, la data de 1 martie 2007, astfel încât prezenta iniţiativă legislativă a rămas fără obiect.

Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La dezbaterile care au avut loc în şedinţa comisiei din 28 februarie 2012 a participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Jan Vraciu - director în cadrul Ministerului Administraţiei şi Internelor.

La lucrările comisiei au fost prezenţi 15 deputaţi, din totalul de 29 membri ai comisiei.

Raportul de respingere al comisiei a fost adoptat cu unanimitate de voturi.

Senatul a respins propunerea legislativă în şedinţa din 21 decembrie 2011.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.

